Bent Bøgsted (DF), 2003-11-04:
Det her lovforslag er egentlig et af de nemme, for det er en genfremsættelse fra regeringens side, og så besluttede jeg mig egentlig for, at jeg også kunne tage en genfremsættelse af min ordførertale fra sidste gang, for Dansk Folkeparti har ikke ændret holdning på nogen som helst måde.
Så det er et af de nemme.
Som vi tidligere har set med andre love, er det et lovforslag, der udspringer af EU's naivitet og misforståelse af, hvad der skal gøres for at forbedre forholdene for indvandrere og flygtninge.
Der er godt nok også taget andre grupper med - det er for at få en bred helhed - men det gør ikke sagen bedre, for det er de samme problemer, de har. Det, der sker, er, at det gøres sværere for danskere at leve i deres eget land, og med loven i hånd bliver danskerne en forfulgt menneskerace, hvis vi ikke har fløjlshandsker på, når vi har med indvandrere og flygtninge at gøre.
Det er ikke rimeligt, og det vil vi ikke være med til.
Men det er selvfølgelig ingen overraskelse for de andre partier.
Vi kan tage et godt eksempel.
Vi tænker på de her tørklædesager, der har været, hvor der er nogle, der vil gå med tørklæde på en virksomhed eller i en skole, eller hvad det nu skal være.
Med den her lov i hånden kan vedkommende, der føler sig generet, gå til retsvæsenet og lægge sag og alt muligt an mod en arbejdskollega eller en arbejdsgiver.
Den lov er sammen med andre lignende med til at skabe omvendt racisme.
Tænk bare på den jargon, der er imellem arbejderne på en fabrik, men der er selvfølgelig ikke så mange herinde, der har det store kendskab til, hvordan det foregår ude i virkeligheden.
Hvis en indvandrer eller en lesbisk eller en bøsse eller en, der er for tyk, eller en, der er for grim, eller hvad det nu måtte være, følger sig generet, kan vedkommende bare lægge sag an og kræve erstatning på den ene eller den anden måde.
Det er i hvert fald meget uhensigtsmæssigt, og jeg tror i bund og grund heller ikke, at det er det, som regeringen eller Socialdemokratiet eller andre partier ønsker med det her.
Tænk bare på arbejdsgiveren, der i en ansættelsessituation sidder med en dansker og en indvandrer, hvor arbejdsgiveren så vælger danskeren.
Så kan man lægge sag an mod arbejdsgiveren, og da der er delt bevisbyrde, bliver det arbejdsgiveren, der skal bevise, at det ikke skyldes indvandrerbaggrund, at det blev et nej til det job.
Tværtimod kan det nemt føre til, at arbejdsgivere ikke ønsker at indkalde indvandrere til en jobsamtale.
I den forbindelse kan man tage den sidste udmelding, der kom fra integrationsminister Bertel Haarder vedrørende taxaselskabet i Odense, hvor han er ude at opfordre til at boykotte det.
Det er helt uhørt fra en ministers side.
Det burde slet ikke kunne finde sted, at en minister offentligt i pressen opfordrer andre til at boykotte et firma i Danmark, der passer sine sager.
Det er så uhørt, som det overhovedet kan være, og det er også noget, der bliver taget op fremover.
Det er et tydeligt bevis på, at det er en glidebane, vi er ude på, og det går længere og længere den forkerte vej.
Det bliver sværere og sværere at få nogle, der afviger fra normen, i arbejde, hvis vi bliver ved med at lave den slags lovgivning.
Det er helt sikkert, at det vil vi i Dansk Folkeparti ikke være med til.